Source: http://ispigl.eu/denik/?q=node/18651
Timestamp: 2020-02-20 15:15:31+00:00
Document Index: 10941452

Matched Legal Cases: ['súd ', 'súd ', 'Súd ', 'súd ', 'súd ', 'Súd ', 'súd ', 'súd ', 'súd ', 'súd ', 'súd ']

Trnkovi basa, Kočnerovi doživotie. Začnú súdiť vrahov | iSPIGL
Pýtali sme sa na reakcie politikov Smeru – ktorý podporil Trnku pri voľbe generálneho prokurátora. Budete počuť Petra Pellegriniho a Jána Richtera.
Pýtali sme sa aj na Jána Počiatka.
Zajtra sa začne proces s obžalovanými z vraždy Jána Kuciaka a Martiny Kušnírovej. Ako to bude vyzerať, ako dlho to môže trvať a aké silné sú dôkazy, sme sa pýtali právneho zástupcu Kuciakovcov, Daniela Lipšica, aktuality.sk
Reakcie z vlády: Richter si nevedel spomenúť, či hlasoval za Trnku
Na obvinenie bývalého generálneho prokurátora Dobroslava Trnku reagovali aj ministri po zasadnutí vlády.
Vyšetrovateľ NAKA obvinil Trnku za zločin zneužívania právomoci verejného činiteľa. Skutku sa mal dopustiť v rokoch 2007 až 2014, keď po prevzatí zvukovej nahrávky Gorila od Mariana Kočnera ju ukrýval a neodovzdal orgánom činným v trestnom konaní.
Konať tak mal podľa polície s úmyslom zadovážiť majetkový prospech sebe a Kočnerovi.
„Myslím, že po tom, čo sme videli, bolo očakávané, že k tomu príde. Dôležité je, že ho to počkalo, bude musieť vysvetľovať veci,“ skonštatoval minister práce Ján Richter (Smer-SD).
Vypočujte si vyjadrenia Jána Richtera v našom podcaste:
„Ako keď idete do manželstva“
„Polícia konala dostatočne rýchlo a efektívne na to, aby po obvinení bolo dosť dôkazných materiálov, aby nedošlo k prieťahom na súde,“ okomentovala ministerka vnútra Denisa Saková. Minister Richter si nepamätá, či v minulosti hlasoval za to, aby sa stal Trnka generálnym prokurátorom. Pripustil však, že je to možné.
„Keď za niekoho hlasujete, nemôžete vedieť, čo sa stane o pár rokov, keď nastúpi. To je, ako keď idete do manželstva, aj to je vzácna neznáma,“ tvrdí.
Premiér Peter Pellegrini (Smer-SD) konanie NAKA uvítal.
Saková víta kroky polície
„Idú v súlade s mojou politikou padni komu padni,“ povedal. „Tento krok je dobrým signálom pre spoločnosť, že polícia má voľné ruky a nikto tu nie je chránený zákonom. Polícia koná voči každému, u koho zváži, že treba,” myslí si.
Podľa ministerky Denisy Sakovej (Smer-SD) polícia konala dostatočne efektívne na to, aby keď je vznesené obvinenie, bolo dostatok dôkazných materiálov a nedošlo k prieťahom na súde, aktuality.sk
Češka falšovala lekárske záznamy dcéry, vyplatili jej skoro milión korún
Motívom falšovania lekárskych správ bolo získanie sociálnych dávok na dcéru i matku.
Českí kriminalisti riešia podvodné konanie 31-ročnej ženy z mesta Třinec. Sociálni pracovníci totiž mužom zákona dali vedieť, že žena už od roku 2013 pozmeňovala lekárske správy o zdravotnom stave vlastnej matky i dcéry, aby získala sociálne prípady od štátu.
Neprejde ani 100 metrov, točí sa jej hlavička
Dnes o tom informovala česká policajná hovorkyňa Eva Michalíková s tým, že žena sa takýmto spôsobom mala obohatiť o takmer milión českých korún (vyše 39-tisíc eur). Češka mala podľa policajtov meniť údaje v lekárskych správach, prepisovať texty, uvádzať nepravdivé údaje a rôznym spôsobom ich upravovať.
Napriek tomu, že dcéra bola sebestačná, nepotrebovala v škole asistenta a dosahovala veľmi dobré študijné výsledky na základnej aj strednej škole, prepisovala jej lekárske správy tak, aby z nich vyplývalo, že ide o chorú osobu, ktorej priznali 3. stupeň závislosti z dôvodu dlhodobého nepriaznivého stavu.
V jednej z upravených lekárskych správ tak stálo: „Pri častých kolapsových stavoch a záchvatoch je nutný stály dohľad nad dieťaťom 24 h denne. Upadá do bezvedomia, nevie o sebe, nereaguje, neorientuje sa v mieste ani čase, potrebuje pomoc druhej osoby. Má problémy aj s orientáciou a komunikáciou. Neprejde ani 100 metrov, má závraty, točí sa jej hlavička, zadúša sa, zvracanie, bolesť na hrudi.“
Prepísala aj lekársky záznam matky
Žena to v lekárskych záznamoch upravila preto, aby získala príspevok na starostlivosť od štátu. Podľa Michalíkovej však boli všetky tieto údaje vymyslené. V lekárskych správach matky zas prepísala text: „Je dobre pohyblivá“ na „Je nepohyblivá“.V rokoch 2013 až 2018 mala neoprávnene poberať sociálne dávky, a to príspevok na starostlivosť, príspevok na mobilitu a príspevok na zvláštnu pomôcku (motorové vozidlo).
Češka je už obvinená zo spáchania zločinu podvodu a prečinu falšovania a vystavenia nepravdivej lekárskej správy, posudku a nálezu. Aktuálne je stíhaná na slobode. V prípade dokázania viny jej hrozí trest odňatia slobody až na osem rokov.
V Česku nejde o ojedinelý prípad zneužitia sociálneho systému. Vlani polícia informovala o mužovi z Prahy, ktorý predstieral, že má IQ 35 a získal od štátu viac ako milión českých korún, aktuality.sk
Majiteľov modelingovej agentúry z Nitry obvinili zo zneužívania dievčat
Prípad zneužívania dievčat modelingovou agentúrou z Nitry
Niektoré zo zneužívaných dievčat nemali ani 15 rokov.
Vyšetrovateľka Policajného zboru z Nitry obvinila manželský pár z trestných činov sexuálneho zneužívania, ohrozovania mravnej výchovy mládeže a znásilnenia. Žena je trestne stíhaná na slobode, 48-ročný muž putoval po obvinení za mreže policajnej cely a bol daný podnet na návrh na jeho väzobné stíhanie.
Okresný súd v Nitre po niekoľkohodinovom vypočúvaní rozhodol, že bude stíhaný väzobne, informovala polícia na sociálnej sieti. Obvinením vyvrcholila niekoľkomesačná práca krajských kriminalistov a vyšetrovateľov na objasnení tohto prípadu.
Prípad by mal súvisieť s činnosťou modelingovej agentúry, ktorej údajným majiteľom je obvinený muž. Polícia preverovala agentúru už dlhší čas. K zneužívaniu dievčat, z ktorých niektoré nemali v tom čase ani 15 rokov, malo dochádzať od roku 2010. Poškodených je podľa polície sedem mladých žien, nie je však vylúčené, že počet poškodených osôb bude narastať.
„Vo vyšetrovaní prebiehajú ďalšie procesné úkony. Prípadní ďalší poškodení sa môžu prihlásiť na najbližšom oddelení polície, alebo do súkromnej správy na facebookovej stránke Polícia SR - Nitriansky kraj,“ vyzýva polícia, ktorá s ohľadom na citlivosť prípadu nemôže poskytnúť verejnosti žiadne bližšie informácie, aktuality.sk
Vyšetrovateľ NAKA obvinil Trnku za zločin zneužívania právomoci verejného činiteľa
Dobroslav Trnka si ako verejný činiteľ nesplnil povinnosť vyplývajúcu mu z Trestného poriadku a po prevzatí zvukovej nahrávky zo spravodajskej operácie SIS pod krycím názvom Gorila. Polícia na sociálnej sieti uviedla, že Dobroslav Trnka sa skutku dopustil v období rokov 2007 až 2014, keď ako verejný činiteľ nesplnil povinnosť vyplývajúcu mu z Trestného poriadku a po prevzatí zvukovej nahrávky zo spravodajskej operácie SIS pod krycím názvom Gorila, z ktorej vyplývalo podozrenie zo spáchania viacerých trestných činov od Mariana Kočnera.
Nahrávku ukrýval a neodovzdal orgánom činným v trestnom konaní, pričom tak konal v úmysle zadovážiť sebe a Kočnerovi majetkový prospech a zároveň v úmysle zadovážiť neoprávnenú výhodu osobám, ktorých rozhovory obsahujúce skutočnosti nasvedčujúce spáchanie trestného činu sú zachytené na predmetnej zvukovej nahrávke.
„Vzhľadom na štádium trestného konania nebudeme poskytovať bližšie informácie,“ uviedla v stredu hovorkyňa Úradu špeciálnej prokuratúry (ÚŠP) Jana Tökölyová. Generálna prokuratúra SR (GP) SR sa k aktuálnemu stavu podľa hovorkyne GP SR Andrey Predajňovej vyjadrovať nebude a zastáva svoje októbrové stanovisko. Vtedy generálny prokurátor Jaromír Čižnár dočasne pozastavil výkon funkcie prokurátorovi Dobroslavovi T. z dôvodu začatia
disciplinárneho konania. Disciplinárne komisie, ktorých rozvrh práce nespadá pod GP SR, zatiaľ termín konania nevytýčili.
Možné obchodovanie s nahrávkou Gorily naznačuje údajný rozhovor Dobroslava Trnku s Marianom Kočnerom, ktorého nahrávku v októbri zverejnil Denník N. Bývalému generálnemu prokurátorovi mal Kočner nadávať, pretože sa vraj pokúsil Gorilou vydierať finančníka skupiny Penta Jaroslava Haščáka. Ten sa dištancoval od všetkých „domnelých aktivít“, s ktorými má byť podľa komunikácie spájaný, a odmietol ich.
Viaceré redakcie slovenských médií dostali v októbri mailom tiež link na zvukovú nahrávku, na ktorej má byť údajne zachytená kauza Gorila. Nahrávka mala vzniknúť v byte na Vazovovej ulici v Bratislave. Spis Gorila zverejnil anonym v decembri 2011, má zachytávať rozhovor medzi spolumajiteľom Penty Haščákom a politikmi o províziách v štátnych obchodoch v rokoch 2005 a 2006. Haščák aj Penta autenticitu nahrávky spochybňujú.
Nahrávku Gorily našla polícia v dome podnikateľa Mariana Kočnera. Podľa špeciálneho prokurátora Dušana Kováčika zatiaľ nie je isté, či je zverejnená nahrávka naozaj nahrávkou kauzy Gorila. Podľa jeho slov to môže potvrdiť len Slovenská informačná služba (SIS). Autenticitu nepotvrdil ani šéf SIS Anton Šafárik. Vysvetlil, že na jej potvrdenie by nahrávku museli porovnať s originálmi, ktoré však súd v minulosti nariadil skartovať.
Saková: Polícia konala tak, aby bolo obvinenie podložené dostatkom dôkazov
Polícia konala v prípade obvinenia bývalého generálneho prokurátora Dobroslava T. dostatočne rýchlo a tak, aby po vznesení obvinenia disponovali dostatočným množstvom dôkazov pre konanie na súde. Po dnešnom zasadnutí vlády to pre médiá uviedla ministerka vnútra Denisa Saková.
„Približne pred mesiacom a pol sme mali brannobezpečnostný výbor, kde sme s pánom generálom Lučanským (policajný prezident Milan Lučanský, poznámka SITA) jednotlivé kroky, ktoré podnikla polícia odprezentovali a vydiskutovali," povedala ministerka. „Výsledok tu je," dodala.
Predseda vlády SR Peter Pellegrini (Smer) víta konanie polície v medializovanom prípade nahrávok bývalého generálneho prokurátora Dobroslava Trnku. „Idú v súlade s mojím heslom a názorom "padni komu padni“. Ak bol porušený zákon, musí polícia konať," zdôraznil premiér po stredajšom rokovaní vlády.
Počká si na ďalšie výstupy z pokračujúceho vyšetrovania, už teraz však vníma pozitívny signál pre spoločnosť. „Dnešný krok dáva najavo, že polícia má voľné ruky a nikto tu nie je chránený pred zákonom,“ povedal.
Edita Pfundtner obvinenie Trnku vníma tak, že polícia má konať
Obvinenie bývalého generálneho prokurátora Dobroslava T. zo zločinu zneužitia právomoci verejného činiteľa je potvrdením toho, že polícia a prokuratúra má konať a koná. Po stredajšom rokovaní vlády to uviedla štátna tajomníčka Ministerstva spravodlivosti (MS) SR Edita Pfundtner (Most-Híd).
"Potešilo by ma, ak by orgány činné v trestnom konaní konali rýchlejšie, no prioritné je pre mňa to, aby sa podklady pre obžalobu v súdnych procesoch v takýchto závažných kauzách dôkazne pripravili tak dobre, aby sa nestalo, že napokon dôjde k verdiktu, že sa skutok nestal, uviedla Pfuntdner.
Prezidentka ocenila obvinenie Trnku, podozrení však vníma viac
„Verejnosť konečne dostala od orgánov činných v trestnom konaní signál, že aj kauzy, ktoré dlho traumatizujú našu spoločnosť, sa vyšetrujú,“ uviedla prezidentka. Obvinenie bývalého generálneho prokurátora vníma ako očakávaný a pozitívny krok. Z nahrávky medzi ním a Marianom Kočnerom však vníma viac podozrení, než sa nachádza v obvinení, o ktorom informovala polícia a verí, že príde rad aj na ne./agentury/
Prezidentka SR Zuzana Čaputová podpísala zákon o štátnom rozpočte na budúci rok. Deficit verejných financií má dosiahnuť 0,68 % hrubého domáceho produktu (HDP)v tomto roku. V budúcom roku by mal schodok klesnúť na úroveň 0,49 % HDP. Vyrovnané hospodárenie by malo byť od roku 2021. Rozpočet počíta s poklesom úrovne verejného dlhu v budúcom roku tesne pod hranicu 50 % HDP (49,9 %). Do roku 2020 sa bude dlh ďalej znižovať, a to k úrovni okolo 45 % HDP.
Ministerstvo financií upustilo aj od zámeru zvýšiť spotrebnú daň pri tabaku, ktorá mala priniesť dodatočné zdroje do štátneho rozpočtu. V dôsledku tohto kroku došlo k výpadku príjmov o 101,8 milióna eur. Naopak, pozitívny vplyv na príjmy štátu má mať zvýšenie bankového odvodu, ktoré má priniesť 114,1 milióna eur. V záujme dodržania cieľa na rok 2020 v podobe schodku rozpočtu verejnej správy na úrovni 0,49 % hrubého domáceho produktu sa znižujú výdavky v kapitole
Všeobecná pokladničná správa (VPS) o 105,5 milióna eur. Zároveň sa presúvajú výdavky v objeme 25 miliónov eur z kapitoly VPS do kapitoly ministerstva pôdohospodárstva tak, aby v roku 2020 bolo na realizáciu podpôr štátnej pomoci a národných podpôr smerujúcich do pôdohospodárstva k dispozícii celkovo 50 miliónov eur.
Výdavkovú stranu rozpočtu významne ovplyvnili opatrenia týkajúce sa odmeňovania vo verejnej správe, ale aj zvýšenie platov učiteľov. Výdavky rastú aj v oblasti verejného zdravotného poistenia, ale aj v sociálnej oblasti. Návrh rozpočtu počíta aj s prostriedkami na prípravu a realizáciu sčítania obyvateľov domov a bytov, ako aj parlamentných volieb./agentury/
Plénum Ústavného súdu SR na neverejnom zasadnutí prijalo na ďalšie konanie návrh prezidentky Zuzany Čaputovej, ktorá namietala parlamentom schválenú novelu volebného zákona. Kameňom úrazu je 50-dňové moratórium na predvolebné prieskumy. Súd zároveň pozastavil účinnosť napadnutého právneho predpisu.
Prezidentka Čaputová poslala novelu zákona na Ústavný súd začiatkom decembra. Požiadala, aby súd preskúmal ústavnosť predĺženia zákazu zverejňovať volebné prieskumy z 14 na 50 dní. Zároveň požiadala o pozastavenie účinnosti tejto právnej normy.
Súd v stredu prijal Čaputovej návrh na ďalšie konanie. Znamená to, že bude ústavnosť moratória ďalej posudzovať. Plénum však už teraz rozhodlo o pozastavení účinnosti tejto novely. V nadchádzajúcich parlamentných voľbách by tak malo stále platiť nie 50-, ale iba 14-dňové moratórium na predvolebné prieskumy. Čaputová žiadala pozastaviť účinnosť kvôli možnému ohrozeniu informačného základného práva všetkých oprávnených voličov.
Prezidentka v podaní argumentuje okrem iného rozporom so slobodou prejavu, ochranou politickej súťaže a možným nenapraviteľným zásahom do demokratického charakteru štátu. „Napadnuté ustanovenie neprípustným spôsobom obmedzuje právo každého slobodne vyhľadávať, prijímať a rozširovať informácie bez cenzúry a nespĺňa ústavou a dohovorom stanovené podmienky pre obmedzenie týchto práv,“ napísala prezidentka. „Zákonné obmedzenia týkajúce sa procesu volieb, vrátane obdobia volebnej kampane, nesmú zasahovať ani ohrozovať predpoklady pre kvalifikované volebné rozhodovanie občanov, pretože to môže viesť k deformáciám volebného procesu, ktorý je pre demokratické zriadenie kľúčový a nenahraditeľný. Zásah do kvalifikovaného rozhodovania môže nenapraviteľne narušiť demokratický charakter štátu,“ dodala.
Novela prešla najmä hlasmi poslancov koaličných strán Smer a SNS, ako aj Kotlebovcov – Ľudovej strany Naše Slovensko. Jej prijatie kritizovala odborná verejnosť, médiá a opozícia, ale aj koaličný Most-Híd. Čaputová už vopred avizovala, že má pochybnosti o ústavnosti novely a požiada tiež o jej dočasné pozastavenie. Poslanci Národnej rady SR prelomili veto prezidentky a odsúhlasili dlhšie moratórium aj po druhýkrát v utorok 26. novembra. Prezidentka s podaním čakala na zverejnenie novely v zbierke zákonov, čo sa stalo 4. decembra.
Čaputová je rada, že ústavný súd pozastavil účinnosť 50-dňového zákazu zverejňovať prieskumy
Prezidentka Zuzana Čaputová je rada, že ústavný súd vyhovel jej žiadosti o pozastavenie účinnosti novely zákona, ktorá zakazovala zverejňovanie prieskumov 50 dní pred voľbami. Informoval o tom jej hovorca Martin Strižinec. Rozhodnutie ústavných sudcov privítala aj ombudsmanka Mária Patakyová. Pozastavenie účinnosti je predbežné, o možnej protiústavnosti zákona bude súd ešte rozhodovať.
„Som rada, že Ústavný súd SR vyhovel žiadosti o pozastavenie účinnosti 50-dňového predvolebného moratória. O protiústavnosti prijatého zákona som bola presvedčená a dnešné rozhodnutie Ústavného súdu SR vnímam ako pozitívny krok v prospech práva občanov na informácie a rovnako aj v prospech férovosti prebiehajúcej predvolebnej kampane,“ píše sa v stanovisku prezidentky.
Rozhodnutie súdu víta aj ombudsmanka Mária Patakyová
Krok ústavného súdu, vďaka ktorému nebude moratórium na prieskumy trvať 50 dní, víta aj ombudsmanka, ktorá viackrát upozorňovala na rozpor právnej úpravy s viacerými základnými právami. „V pondelok som poskytla Ústavnému súdu SR svoje podporné stanovisko (amicus curiae) k podaniu prezidentky, ktorá sa v tejto veci obrátila na ústavný súd a v ktorom som sa stotožnila s jej argumentmi. Poukázala som na naliehavú potrebu pozastaviť účinnosť, keďže v opačnom prípade by hrozili vážne nenapraviteľné následky spočívajúce v obmedzení základných informačných prav voličov a voličiek pred blížiacimi sa voľbami,“ pripomenula na sociálnej sieti Facebook./agentury/
Exprezidenti zvolení do parlamentu prídu o výhody
Bývalí prezidenti SR, ktorí by sa po skončení mandátu stali poslancami Národnej rady (NR) SR či nastúpili do inej ústavnej funkcie, prídu dočasne o svoje výhody, na ktoré majú nárok po odchode z Prezidentského paláca. Prezidentka Zuzana Čaputová v stredu podpísala novelu zákona o platových pomeroch niektorých ústavných činiteľov, ktorá tieto zmeny prináša. Informoval o tom hovorca prezidentky Martin Strižinec.
Predkladatelia novely tvrdili, že je potrebné pripraviť legislatívu na situáciu, v ktorej by sa bývalý prezident stal napríklad poslancom NR SR, členom vlády, sudcom Ústavného súdu SR, predsedom Súdnej rady SR, sudcom, predsedom alebo podpredsedom Najvyššieho kontrolného úradu SR či generálnym prokurátorom.
Súčasťou schválenej novely je aj podmienka bezúhonnosti, ktorú musí spĺňať asistent poslanca počas celej doby výkonu funkcie asistenta poslanca, a ak predpoklad bezúhonnosti stratí, musí o tom informovať poslanca aj Kanceláriu NR SR bezodkladne. Novela má byť účinná od 1. januára 2020, okrem podmienky bezúhonnosti pre asistenta, ktorá má platiť od 1. marca 2020./agentury/
Prezidentka podpísala novelu, ktorou zmiznú z trhu jednorazové plasty
Zo slovenského trhu zmiznú niektoré jednorazové plastové výrobky. Odpad, ktorý sa vyzbieral na recykláciu, bude zakázané spaľovať. Prezidentka SR Zuzana Čaputová v stredu podpísala novelu zákona o odpadoch, ktorá tieto zmeny prináša. Informoval o tom hovorca hlavy štátu Martin Strižinec.
Uvádzať na trh plastové taniere, príbory, miešadlá na nápoje, slamky, paličky z balónov, vatové tyčinky do uší, nádoby na potraviny vyrobené z expandovaného polystyrénu, nápojové obaly a poháre z expandovaného polystyrénu bude zakázané od roku 2021. Zákaz sa vzťahuje aj na oxodegradovateľné plasty, pretože tento druh plastu nie je biologicky rozložiteľný a rozkladá sa na mikroplasty, ktoré znečisťujú životné prostredie.
Zmeny čakajú aj obce, ktoré si uplatňujú výnimku a neumožňujú svojim obyvateľom separovať bioodpad. Od roku 2023 výnimky nebudú možné. „Skládkovanie nespracovaného biologicky rozložiteľného odpadu má výrazne negatívny environmentálny vplyv z hľadiska emisií skleníkových plynov a znečisťovania povrchových vôd, podzemných vôd, pôdy a ovzdušia,“ vysvetlilo Ministerstvo životného prostredia SR.
Právnou úpravou sa zlepší aj evidencia odpadu. Po novom budú musieť byť smetiarske autá vybavené vážiacim systémom a hmotnosť odpadu nahlasovať, podrobnejšie správy budú na ministerstvo posielať aj organizácie zodpovednosti výrobcov (OZV).
Zmeny sa dotknú aj finančných príspevkov, ktoré výrobcovia platia OZV. Tie budú musieť po novom zohľadniť trvanlivosť, opraviteľnosť, opätovnú použiteľnosť a recyklovateľnosť výrobkov, ako aj prítomnosť nebezpečných látok./agentury/
Bombastická produktivita slovenskej firmy. Štyria ľudia, miliarda zisk
Na Slovensku existuje firma, ktorá so štyrmi zamestnancami dokázala vyprodukovať zisk vyšší ako jedna miliarda eur.
SPP Infrastructure, a. s., vlastník firiem spravujúcich plynárenskú infraštruktúru na Slovensku, má v rebríčkoch Bisnode ďalšie prvenstvo. Podľa poslednej analýzy sa umiestnil na špičke rebríčka TOP 10 najziskovejších firiem aj z pohľadu zisku na zamestnanca. Ten predstavuje hodnotu vyše 251 miliónov eur. Podnik pritom v oficiálnych databázach priznal v roku 2018 dovedna štyroch zamestnancov a celkový zisk vyše miliardy eur.
Presne 246.037.652 je rozdiel v zisku na zamestnanca medzi prvým a druhým miestom v rebríčku TOP 10 najziskovejších firiem na Slovensku. Druhá v rebríčku, ťažobná spoločnosť Minerfin, a. s., uvádza zisk na zamestnanca vo výške 5.212.348 eur.
„Celkový zisk spoločnosti Minerfin za rok 2018 sa pohyboval na úrovni 119.884.000, čo zabezpečilo firme v rebríčku TOP 10 čestné desiate miesto. Pri prepočte zisku na zamestnanca a s počtom zamestnancov 23 si táto firma v rebríčku výrazne polepšila a zaradila sa na druhé miesto,“ opisuje Petra Štěpánová, analytička Bisnode.
Podľa analýzy najviac zamestnancov na Slovensku zamestnáva automobilka Volkswagen Slovakia (14.800 ľudí), za ňou nasleduje Slovenská pošta, a. s., (12.873 zames¬tnancov) a oceliarne U. S. Steel Košice, s. r. o., (10.250 pracov¬níkov).
Podľa analytičky automobilka a oceliareň figurujú aj v rebríčku najziskovejších firiem podľa celkového zisku. No vzhľadom na vysoký počet zamestnancov sa do rebríčka TOP 10 podľa zisku na zamestnanca nedostali. Slovenská pošta navyše vykázala za rok 2018 stratu – 4.637.000 eur.
Rebríček TOP 10 firiem podľa zisku na zamestnanca uzatvára Východoslovenská energetika Holding, a. s., s celkovým ziskom 77.877.000 eur, počtom zamestnancov 324 a ziskom na zamestnanca vo výške 240.361 eur./agentury/
Andrej Danko sa so Sergejom Lavrovom stretne súkromne.
Ruský minister zahraničných vecí Sergej Lavrov sa stretne v piatok s predsedom Národnej rady SR Andrejom Dankom a šéfom srbskej diplomacie Ivicom Dačičom s cieľom prediskutovať naliehavé záležitosti. Informovala o tom v stredu hovorkyňa ruského ministerstva zahraničných vecí Marija Zacharovová.
„Dvadsiateho decembra sa ruský minister zahraničných vecí Sergej Lavrov stretne so srbským ministrom zahraničných vecí Dačičom a predsedom Národnej rady SR Dankom,“ uviedla hovorkyňa.„Očakáva sa, že tieto strany prediskutujú naliehavé bilaterálne a globálne záležitosti,“ dodala Zacharovová podľa agentúry TASS.
„Ide o súkromnú cestu Andreja Danka, na ktorej sa stretne na súkromnom stretnutí aj s pánom Lavrovom,“ uviedol pre TASR hovorca predsedu NR SR Andreja Danka Tomáš Kostelník, aktuality.sk
Tesne pred Vianocami sa Moskva a Kyjev pokúsia dohodnúť, či tranzit plynu cez Ukrajinu bude pokračovať aj v januári.
Ďalšie kolo trojstranných rozhovorov o dlhodobých dodávkach zemného plynu pre Európu cez územie Ukrajiny sa uskutoční vo štvrtok 19. decembra v Berlíne. Informovala o tom v stredu Európska komisia (EK).
Zástupcovia Ukrajiny, Ruska a komisie sa budú usilovať o politickú dohodu. Jej predmetom má byť trvanie, objemy a tarify v rámci budúcej zmluvy o tranzite, ako aj problematika arbitrážnych konaní, uviedla komisia na svojej internetovej stránke. Prechádzajúce štvrté kolo trilaterálnych rozhovorov skončili 28. októbra bez výsledku.
“Je najvyšší čas vyslať trhom aj zákazníkom pozitívne posolstvo,“ uviedol vo vyhlásení podpredseda komisie Maroš Šefčovič. Ten má o 9:00 na programe aj stretnutie s nemeckým ministrom hospodárstva a energetiky Petrom Altmaierom. Po skončení trojstranných rozhovorov sa v berlínskom sídle EK uskutoční tlačová konferencia s plánovaným začiatkom o 18:30./agentury/
Večierky v centre Bratislavy budú otvorené do 23.00
Večierky v bratislavskom Starom Meste budú otvorené od 06.00 do 23.00 h. Upravuje to nové všeobecne záväzné nariadenie (VZN), ktoré prijali staromestskí poslanci na utorkovom (17. 12.) zasadnutí miestneho zastupiteľstva. VZN, ktoré začne platiť od 15. januára 2020, reguluje aj otváraciu dobu pohostinských prevádzok rôzneho typu a zároveň obmedzuje stavebné, rekonštrukčné a udržiavacie práce počas času pracovného pokoja a nočného času.
Dôvodom prijatia nového VZN boli podľa miestneho úradu početné podnety občanov, ktoré vyústili do dvoch petícií, obyvateľov Obchodnej a Jedlíkovej, i tragické udalosti, ktoré sa v poslednom čase udiali v centrálnej mestskej časti a príčinou ktorých bol do značnej miery alkohol. Na sťažnosti obyvateľov reaguje aj druhá časť nariadenia o regulácii stavebného ruchu.
„Nové VZN veľmi presne špecifikuje otváracie hodiny pre rozličné typy podnikov a prevádzok, najvýznamnejšou zmenou oproti doteraz platnému VZN 6/2017, je však skrátenie otváracej doby tzv. večierok na území Starého Mesta od 06.00 do 23.00 h. Pôvodný návrh VZN rátal so zatváracími hodinami už o 22.00 h, pozmeňovací návrh poslanca Damasa Grusku posunul záverečnú vo večierkach o hodinu. Doteraz mohli večierky fungovať nonstop,“ vysvetlil hovorca Starého Mesta Matej Števove.
Predáva sa najmä alkohol
Časť poslancov sa obávala, či toto opatrenie neokliešti nákupné možnosti obyvateľov lokality, podľa riaditeľa Okresného riaditeľstva Policajného zboru Bratislava I Milana Jajcaja, je však zjavné, že po 22.00 h sa v týchto obchodoch predáva takmer výlučne alkohol. „Keď sme s kolegami boli na kontrole na Obchodnej, pred večierkou stál taký rad ako voľakedy na banány a ľudia odtiaľ vychádzali iba s fľaškami,“ povedal.
Významná je aj úprava, ktorá sa dotýka obmedzenia stavebného ruchu v čase pracovného pokoja. Staré Mesto sa už niekoľkokrát pokúšalo upraviť čas, keď sa môžu vykonávať stavebné, rekonštrukčné a udržiavacie práce v mestskej časti, vždy však boli napokon zrušené pre protest prokurátora.
Na nočný pokoj a čistotu verejného priestranstva (zvýšená prašnosť, znečisťovania komunikácií, pohyb ťažkých mechanizmov na komunikáciách) majú podľa Starého Mesta vplyv aj stavebné, rekonštrukčné a udržiavacie práce najmä vo vonkajšom prostredí. Mestská časť preto využíva kompetenciu ustanoviť nariadením činnosti (v tomto prípade stavebné, rekonštrukčné a udržiavacie práce), ktoré zakazuje vykonávať v čase pracovného pokoja.
„Spravme to ako dočasné prvé opatrenie, ktoré v decembri o rok vyhodnotíme,“ podotkla starostka Starého Mesta Zuzana Aufrichtová. Dodržiavanie VZN bude kontrolovať mestská polícia a poverení zamestnanci mestskej časti, aktuality.sk
Messi nebude hrať večne. Jeho úlohu môže prevziať iba jediný hráč, tvrdí Rivaldo
Niekdajší brazílsky futbalista Rivaldo sa domnieva, že v španielskom klube FC Barcelona by mali brať vážnejšie blížiaci sa koniec kariéry Argentínčana Lionela Messiho. Vicemajster sveta 2014 oslávi na konci aktuálnej sezóny 33. narodeniny a toto číslo sa pomaličky blíži k veku, v akom ohlásili odchod z klubu ďalší legendárni futbalisti nedávnej histórie katalánskeho veľkoklubu - Andrés Iniesta (34) či Xavi (35).
„Leo Messi nebude hrať večne. Jedného dňa príde jeho posledný zápas. Momentálne robí na ihrisku rozdiel, dáva góly, ale Barcelona musí byť pripravená, aby ho mohla nahradiť. A kto by to mal byť? Dokáže to iba jeden hráč - Neymar,” uviedol Rivaldo podľa webu goal.com.
Podľa francúzskeho magazínu France Football Messi opustí katalánsky klub po vypršaní súčasného kontraktu, ktorý platí do 30. júna 2021. Taktiež podľa Messiho by bolo pre Barcelončanov najlepšie, keby sa v ich mužstve opäť objavil Neymar, ktorý si dres „blaugranas” obliekal už v rokoch 2013-2017.
„Iba spolu môžeme vyhrať Ligu majstrov. Chcem, aby si sa vrátil do Barcelony. O dva roky odídem a vtedy zaujmeš moje miesto,” mal Messi napísať Neymarovi po neúspešnom semifinále LM 2018/2019 s anglickým FC Liverpool.
„Neymar odchodom z Barcelony urobil chybu, ale ak sa vráti, bude schopný predvádzať to, čo teraz robí na ihrisku Messi,” poznamenal Rivaldo, autor 130 súťažných gólov počas päťročnej anabázy v FC Barcelona. Vo svojej kariére sa Rivaldo stal tiež majstrom sveta v roku 2002, keď Brazília zdolala vo finále Nemecko 2:0, aktuality.sk
Príchod lepších časov? Do FC Košice vstupuje zahraničný investor. Plánom návrat medzi elitu
Do slovenského futbalového klubu FC Košice vstupuje zahraničný investor, ktorý by chcel dostať mužstvo z metropoly východu Slovenska späť medzi elitu v najvyššej futbalovej súťaži. Svitá v košickom futbale konečne na lepšie časy? Podľa posledných informácií sa tak aj zdá a život v klube z druhého najväčšieho mesta na Slovensku bude možno o niečo jednoduchší. Do klubu, ktorý vznikol z popola predchodcov FC VSS Košice či MFK Košice, vstupuje investor z Maďarska.
Investičná skupina Arago group so sídlom v Budapešti získala 37-percentný podiel v FC Košice a stala sa tak minoritným vlastníkom tohto mužstva. Aj s pomocou nového investora by mohli v Košiciach opäť o niečo reálnejšie rozmýšľať o návrate medzi slovenskú ligovú elitu. Také sú aj plány spoločnosti, ktorá tiež pôsobí v maďarskom klube DVTK Miškolc.
„V posledných rokoch Arago group rozširuje svoje investičné portfólio nielen v Maďarsku, ale aj v okolitých krajinách. Šport a predovšetkým futbal je pre nás veľmi zaujímavý. Už 8 rokov sme majoritným vlastníkom jedného z najpopulárnejších futbalových klubov v Maďarsku - DVTK Miškolc,” cituje generálneho manažéra Arago holdingu Gergelyho Santhu oficiálna facebooková stránka FC Košice.
„Pri rozhodovaní sa investovať do Košíc sme posudzovali viacero hľadísk. Predovšetkým serióznosť a zanietenosť slovenských vlastníkov, tradičné ponímanie klubu a veľký športový potenciál aglomerácie Košíc nás presvedčili urobiť tento významný krok. Geografická blízkosť a perspektíva rozvoja miest Miškolc a Košice, spoločné kultúrne a športové väzby boli motiváciou navyše,” skonštatoval Santha vo vyhlásení.
NÁVRAT DO NAJVYŠŠEJ SÚŤAŽE V MODERNEJ ARÉNE
Ako ďalej uvádza oficiálna správa klubu, rokovania medzi obomi zúčastnenými stranami trvali viac ako pol roka a pero bolo definitívne priložené k papieru 10. decembra 2019. Spolupráca medzi FC Košice a spoločnosťou Arago group bola definitívne spečatená.
„Vstup maďarských akcionárov vnímame ako veľmi pozitívny signál a krok smerom k stabilizácii nášho klubu, pričom veľmi radi využijeme skúsenosti maďarských investorov s fungovaním v maďarskej prvej lige ako aj s prevádzkou futbalovej arény v Miškolci. Všetci veríme, že spoločne sa nám v krátkom čase podarí dostať náš klub FC Košice na mapu prvoligových klubov Slovenska, kam Košice historicky patria,” vyhlásil prezident „žlto-modrých” Dušan Trnka.
FC Košice vznikli v roku 2018 spojením Vyšného Opátskeho a FK Košice-Barca. Mužstvo pri svojej premiére v III. lige Východ preletelo súťažou s jedinou prehrou a bez remízy a suverénne postúpilo do II. najvyššej futbalovej súťaže na Slovensku. V nej patrí zverencom trénera Mareka Fabuľu po sedemnástich odohratých kolách aktuálne 9. priečka so 17-bodovou stratou na vedúcu Duklu Banská Bystrica, respektíve druhú Dubnicu nad Váhom.
Okrem toho sa môžu fanúšikovia košického futbalu postupne tešiť aj na oveľa kultivovanejšie a kultúrnejšie futbalové prostredie, keďže v meste sa už dlhší čas pracuje na novej aréne. Podľa posledných správ má otvoriť svoje brány údajne už v nasledujúcej sezóne a na novom štadióne by mal hrávať aj košický FC, aktuality.sk